khistorydata/jeongjo-sjw-relations huggingface dataset:
정조 23년
沈象奎以義禁府言啓曰龍川前府使柳仁喆舒川浦前萬戶金鼎燦竝依事目拿問事傳旨啓下矣金鼎燦下去京畿竹山地云依例發遣府羅將拿來柳仁喆已爲身故云勿論何如傳曰允
정조 23년
吏曹參判李書九疏曰伏以臣於見職千不似萬不堪非但臣自量之已審同朝之所共知聖鑑之所畢燭夫豈有一分冒膺之理而瀝血陳籲忱誠未格拚死違傲威罰不加誨責諄諄如慈父之詔癡子臣於是且惶且懼雖不得不黽勉祇肅而念平昔處義之無據愧今日行止之迷方莫非臣自詔之端俯仰慙歎尙誰咎哉乍遞旋仍徒要誤恩顧何敢更事煩瀆而第伏念以臣私義叨此匪據乃敢以副急一出視若固有有除輒膺則十數年來逡巡於名塗者將莫逃其虛僞不誠之罪興言及此氷炭交中且臣近日兜攬殆無階級世所稱華貫淸選膴仕要任靡不玷汚臣亦忽忽然不知所以致此之由中夜靜思惟有心寒而體粟大凡非其分之所當得與非其義之所敢安者而一朝有之則災也非福也矧玆孤根易搖小器易盈如是而無後患者天下未之有也臣受恩深厚一身狼狽何敢自恤而顧其職則國家之公器也朝廷之重務也豈容緣臣僨誤以聖上天地父母生成顧復之恩亦豈忍有始而無卒耶陳章未徹促敎復降冒沒開政冞增恧蹙而臣母宿病自昨添感寒熱交作食飮全減情私煎迫尤無離捨供職之望玆敢申控衷懇冒瀆崇嚴伏乞聖慈亟賜鐫遞以安愚分俾便救護不勝幸甚臣無任云云答曰省疏具悉卿其勿辭先稟處後救護
정조 23년
校理金履載疏曰伏以臣於日昨伏見擧條頒下者有以前吏曹判書金載瓚疏請解職以終緬制而下詢大臣大臣奏依其請而允之者矣夫緬服之解職於禮則無無於禮者禮之過者也臣謹按穀梁傳曰改葬之禮緦擧下緬也則緬服之從輕固有義也又按漢安帝時制長吏非居憂者無得去職則仕者之去官非細故也故晉之庾亮何充改葬而服衰諸儒有譏漢之譙玄韋彪以期而解官後世不取以是旁推則緬服之解職或過於禮然喪欲寧戚禮貴從厚重臣之陳懇固發於至情之不能已大臣之請許亦取其緣情而近於禮而若乃殿下之允之則又是特恩也盛典也推不匱之孝思廣錫類之至仁傳之八方而可以隆孝理之化垂之百世而可以想禮遇之盛臣於是感激欽誦之不已區區禮數之過不過誠不敢與論於其間矣第有一事不敢不仰陳者夫禮者聖王所以制治之具也故必推而行之四達而不偏執而守之一定而不易蓋不如是則不足以統萬殊之情而準天地之則也嗚呼凡人之情至切者莫過於孝子之愛其親苟欲自盡其情則豈有窮已然而有不得遂焉者止乎先王之禮而不敢過也今此重臣之請曲副於常禮之外者雖出一時之特典而第念人無彼此至情則同官無大小從宦則均繼自今廷臣之在職而有緬服者擧皆欲借重臣之例而一恔其心則不審朝家於此宜如何處之將一例許免乎則是因一人之義起而爲通行之常式終必掣礙多端而未足爲一定不易之制也將一切防塞乎則旣許於彼而不許於此禮有行與不行情有伸與不伸而不得爲四達無偏之道也將因其請者許之不請則已乎則位非崇秩職非邇班無由自陳其情而天性之愛不以尊卑而有間也故三年之內衰麻饘粥之節自天子達於庶人所以通天下之至情也今若請而得不請而不得是貴者可以得盡其誠而卑者無以自伸其孝非達於庶人之義也將任其願者行之不願者否乎則人之有賢不肖而或過或不及是以聖人制禮立中制節使過者不敢盡不及者不敢不勉所以立天下之大閑也今若任其願而行之不願而不行則是過者自過不及者自不及非立中制節之意也反復數者俱未得其宜焉故凡有似此情地者私而自處則可而疏以陳請則不可自己陳情則可而朝廷許之則不可許以恩旨則可而廟堂陳白則不可不可者非謂不合於禮也雖合於禮而非禮之經則不可以達之一世不可以達之一世則有得有不得傷孝子之至情有過有不及妨禮節之大閑故耳所可惜者伊日大僚之陳奏也若援其疏中上段之所引而以重任之難曠請解其任則雖不許其禮亦足伸其情豈不委曲而周備乎哉今旣無及而事屬旣往則惟當於向後廷臣之如重臣情地者而審其所以處之道而已伏願殿下下詢大臣其可許可防可解可仍詳究其宜明著其式使後來之人俾得有依據遵行而無過不及之妨於禮得不得之傷其情千萬幸甚臣於禮意素所矇眛而自古議禮擬之聚訟則謏荒之見貴乎畢達玆敢不避僭越仰瀆崇嚴伏乞聖明恕其愚而裁察焉臣無任云云省疏具悉問於大臣之本意言於筵中而大臣擧條中許解之命意則與爾疏辭同一旨義豈有別爲著式之可言者乎
정조 23년
己未五月初九日卯時上御重熙堂右承旨入侍時右承旨兪漢寧記事官金啓溫李存秀洪奭周以次進伏訖命書傳敎曰湖西繡衣留待次對與稟處諸堂同爲入侍又命書傳敎曰當此憫旱之時守令在官然後可以課農昨今政除拜守令皆令當日辭朝政官仍爲牌招開政仍敎曰次對來會幾何知入而亞銓亦以備堂入來乎知入賤臣承命出問回奏曰次對姑未及盡會而吏曹參判則來到闕下今方違牌云矣上曰疏旣承批豈可違牌乎申飭使之入來可也命書傳敎曰今聞承宣言靈光郡守洪義浩遠莫將往之外該邑亦難强赴改差令該曹擇差其代下送又命書傳敎曰諸囚當捧供禁府堂上中時帶將任及在摠府騎省人竝許遞摠管中時帶詞訟人員本職亦爲許遞命退承史以次退出
정조 23년
己未五月初九日酉時上御誠正閣下直守令入侍時右副承旨沈象奎記事官金啓溫記注官承膺祚記事官洪奭周靈光郡守吳泰賢泰安郡守玄重祚公州判官閔致謙以次進伏訖上曰平澤倅之旣呈下直單子仍不知去處者何故耶象奎曰旣是署經以前則似是下隷之誤呈而呼唱之後更無去處故俄果請罪矣上曰設令不知而誤呈事當親詣政院言其事實豈可無端自外退去耶命下直守令進前泰賢進奏職姓名上曰曾經幾邑乎泰賢曰曾爲陽德倅年前又待罪安東矣上曰嶺邑則以何事遞歸乎泰賢曰以永川査官事被譴矣上曰下去善爲之必勝於前日之治績可也重祚進奏職姓名上曰臺職時已知其精詳矣臺職久任之人皆欲一試之外邑爾須下去毋負期望之意也致謙進奏職姓名上曰向歲東邑以何故遞來乎致謙曰伊時以母病求遞矣上曰親年幾何致謙曰六十歲矣命擧顔仍敎曰旱災如此民事可悶卽速下去盡心吏事可也命除宣諭及七事仍命書榻敎曰近日會推之時曹郞當備員刑曹郞廳之代令該曹口傳差出又敎曰點下後仍令今日內肅謝也命退諸臣以次退出
정조 23년
行都承旨李集斗坐行左承旨李祖承坐右承旨兪漢寧坐直左副承旨柳相祚在外右副承旨沈象奎內閣直同副承旨徐英輔坐直注書柳台佐仕金啓溫仕直事變假注書弼聖賚仕
정조 23년
北苑望拜禮罷後內閣政院玉堂藥房問安答曰知道
정조 23년
藥房都提調李秉模提調金文淳副提調李集斗啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 23년
李集斗啓曰新除授左副承旨柳相祚時在慶尙道安東地斯速乘馹上來事下諭何如傳曰允
정조 23년
傳于徐英輔曰戶房承旨與禮曹堂上戶曹郞廳依定式馳詣宣武祠奉審摘奸以來
정조 23년
傳于沈象奎曰後日次次對進定於今日
정조 23년
兪漢寧啓曰卽者義禁府都事來言左議政李秉模判府事沈煥之右議政李時秀今方待命於金吾門外云係是大臣去就敢啓傳曰知道
정조 23년
兪漢寧啓曰卽者議政府錄事來言左議政李秉模右議政李時秀以爲嚴敎之下萬萬震懍走伏金吾門外恭俟鈇鉞之誅云仍納命召何以爲之敢稟傳曰禮讓是先具僚尙然況卿等乎原任雖推遜卿等之不能據例同入以致臨筵提醒而且況此例曾有提敎者乎勿待命事遣史官傳諭仍傳命召
정조 23년
兪漢寧啓曰卽者中樞府錄事來言判府事沈煥之以爲嚴敎之下震懍惶隕無地自容走伏金吾門外恭俟鈇鉞之誅云矣敢啓傳曰原任之嫌輕承候之義重則中書故事未免因卿作輟甚非所望於卿者況舊例修擧飭諭未久則便復抛置卿等事萬萬未安然而胥命體重勿待命事遣史官傳諭
정조 23년
兪漢寧啓曰卽者左議政李秉模右議政李時秀又使錄事來言嚴敎荐降罪負愈著惶懍震越去益靡措雖伏奉勿待命之敎仍爲泥首惟願嚴誅之遄加云仍納命召何以爲之敢稟傳曰此亦酬應勿待命事遣史官傳諭仍傳命召諸堂退去
정조 23년
兪漢寧啓曰卽者判府事沈煥之又使錄事來言愚昧之極輕重倒置提誨愈勤罪負愈著震懍惶隕求死不得勿胥有命轉益靡措仍爲泥首惟願嚴誅之遄加云矣敢啓傳曰勿待命事更遣史官傳諭
정조 23년
吏曹口傳政事以南寅老爲刑曹正郞趙鎭順爲刑曹佐郞兪殷柱爲平澤縣監
정조 23년
兵曹以吳載徽爲御營中軍
정조 23년
兵曹口傳政事以洪棆安橚李身敬李拭姜彙喆爲宣傳官
정조 23년
以承傳宣傳官望單子傳于沈象奎曰李東善加出則當依右相擧條陞實而又何差代乎李身敬望筒勿施似此微事不遵定式當該判堂推考捧納承旨亦爲推考
정조 23년
以兵曹內三廳將及守門將番單子傳于沈象奎曰點下者外至二十一日新番從次第輪回入直如有代入之事則以出番最久人代入而其後番單子書入時各日入直人名下懸註書入事分付
정조 23년
以兵曹集賢門把摠番單子傳于沈象奎曰點下者外至二十一日新番從次第輪回先銅後弘入直如有代入之事則以出番最久人代入而其後番單子書入時各日入直人名下懸註書入事分付
정조 23년
以金啓河囚單子判付內付過放送爲良如敎
정조 23년
以李尙及囚單子判付內身爲通禮莫重望拜之禮以致啓請之失措駭然甚矣削職放送爲良如敎
정조 23년
以韓用謙囚單子判付內姑放待開坐時還囚捧供爲良如敎
정조 23년
以全羅監司李得臣狀啓南原長水兩邑民家失火事判付內啓下戶曹爲旀兩邑被燒民戶至於百四十餘戶之多聞甚驚惻去月念間失火今於近二十日之後登聞烏在其水火報聞之意乎其遲滯委折査實後營邑間草記論罪應式外別加賙給其中小殘獨戶如有身役蕩滌嚴飭邑宰斯速奠接後形止報廟堂以爲草記之地事卽爲分付爲良如敎
정조 23년
以平安監司韓用龜狀啓平壤府民家燒燼事判付內啓下戶曹爲旀前狀纔徹又有此啓無論被燒多少矜惻則一也嚴飭道臣着意顧助而凡係禁火之方各別惕念事嚴飭道臣爲良如敎
정조 23년
沈象奎以兵曹言啓曰謹依下敎行首武藝別監金哲大嚴棍十五度武藝別監鄭點淳李錫獜車命徹等三名各決棍七度之意敢啓傳曰知道
정조 23년
禁府啓目咸悅縣監李寅采原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓草記照律爲良如敎又啓目前主簿成海應原情云云傳旨問目內辭意發問目嚴問則徵錢訟官稱以私室酬酢漫漶爲說泛稱遲晩究厥所爲萬萬痛駭所當請刑是白乎矣旣有嚴問捧口招之命上裁何如判付啓所供之無嚴甚於擧條敢以踐言無妨等說游辭納供者亦不可但以駭妄言嚴加照律草記以聞爲良如敎又啓目法聖僉使李膺福原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓考律草記照律以聞爲良如敎又啓目唐津前縣監朴廷宅原情云云問目內辭緣泛稱遲晩所當請刑是白乎矣曾經都摠都事勿爲請刑載在大典通編議處何如判付啓與査啓相左敢生發明之計者極爲痛惡討錢富民事私施惡刑事竝與居謫不謹事後坐起時更爲嚴問捧口招以聞爲良如敎
정조 23년
兪漢寧以義禁府言啓曰時囚罪人成海應口招公事判付內所供之無嚴甚於擧條敢以踐言無妨等說游辭納供者亦不可但以駭妄言嚴加照律草記以聞事命下矣取考律文則大典通編聽理條有曰構誣訟官濫爲者杖一百大明律對制上書詐不以實條有曰凡對制及奏事上書詐不以實者杖一百徒三年名例有曰二罪俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖矣成海應從重論杖一百收贖告身盡行追奪江原道鐵原府豐田驛徒三年定配而以判付內辭意具罪目依例發遣府羅將押送配所何如傳曰允如有功議各減一等可也
정조 23년
兪漢寧以義禁府言啓曰時囚罪人李膺福原情公事判付內考律草記照律以聞事命下矣李膺福傳旨內稅米捧上每委監色不無濫斛之弊以致民怨事極駭然爲先令該府拿問處之罪取考律文則大明律多收稅糧斛面條有曰凡各倉收受稅糧倉官斗級不令納戶行槪跌斛淋尖多收斛面者杖六十大典通編推斷條有曰犯私罪杖六十奪告身一等犯枉法受贓外笞杖竝收贖矣李膺福杖六十收贖奪告身一等放送何如傳曰允律官同律
정조 23년
兪漢寧以刑曹言啓曰因義禁府時囚李膺福照律杖六十收贖奪告身一等放送事草記傳曰允律官同律事命下矣當該律官金景璹決杖六十後汰去之意敢啓傳曰知道
정조 23년
吏曹啓目粘連忠淸道公私賑邑民人韓山嘉善安致宅林川前同知田光沃德山嘉善黃海龍以上三人竝依事目施以實職除授之典報恩嘉義朴聖權永同嘉善全春郁鴻山院生田光執以上三人竝依事目施以帖加成給之典私賑人淸州生員金漢杰依近例郞階帖成給是白乎矣係于恩賞上裁何如判付啓竝只依回啓施行爲旀實職除授三人後日政相當窠作窠調用事分付兵曹爲良如敎
정조 23년
楚山府使宋祥濂疏曰伏以臣偏蒙曠絶之洪造猥膺塞障之重畀凡所以仰體若保之至意俯育無告之疲氓使德惠遠曁疾苦上徹所當百倍諸人而才拙識淺且鮮經歷上任今幾半歲尙未能祛一民瘼矯一邑弊徒費俸廩因循度日受恩如臣不翅高天厚地而竟無以自效於百里之官守將以何顔歸對宸陛孤負之罪死無所逃念臣所叨之邑以邊地之故征賦至薄無他民弊之可言而最是還穀歲以益增民戶歲以滋縮實爲切急之痼弊臣於昨冬赴任之時捧糴方張目見民情之遑急闔境騷然若不保朝夕缾甖已竭則竄身遠逃便作例僞無以禁止隨之以侵隣侵族而稍饒之戶均被其害噫催科之際何邑不然而豈有若是之甚者乎迄至歲末僅爲畢捧而一戶所納之數折米爲十七石以上殘獨之戶亦過十石夫折米十七石之穀此上農夫之一年力作而不可得者也土地之出不足以當其所納則割肉醫瘡有不暇論而流離四出之外更無他道由是之故近來民口耗縮之弊雖是一路通患而楚山爲尤謹稽邑籍所載民戶爲一萬一千有餘此固流來式籍之不敢減損於元數而爲謄傳相準者也自數十年前漸以減損卽今見存之戶名爲八千有餘而除四鎭所屬二千八百餘戶則屬於本府之民不過爲六千餘戶就其中有父子兄弟及傭賃寄寓之同室共㸑而各爲入藉者便是以口爲戶又有無業無依雖有身有家而無異傭丐者邑例稱之以等外戶竝與煙役而蠲免隨其自願略給種糧使得鋤耕合計同家各籍與等外之數爲三千六百餘戶此不足以戶口言若其居必主戶身有恒業當入於五等還分之列者僅爲二千七百戶零而冬春輪疾之後絶戶又近二百矣其在固圉實邊之道凋殘若是寧不寒心還餉則折米爲五萬一千三百九十石零而當年分給條爲四萬三千二百五十餘石則留庫只爲八千一百餘石矣今以四萬三千二百石之折米分排勒給於二千五百餘戶之民則其多寡之不相稱當果何如民力之無以堪支當何如去年如是今年如是任之而已則自玆以後民戶之日縮又何可量蓋本邑踔處江邊內地則隔以重嶺僅通牛馬彼境則限一衣帶逼近區脫居民生業初無工賈物産之可以往來貿遷而散處崖谷鉏斸火耕其生計之蕭條絶可哀矜是故民之去者無所顧戀來者住着不得已去之民今雖猝難還集見在之戶豈可立視其散而不之救乎其所矯救之方亦無別般措劃惟當減其還分使民與穀相當而無至太過耳然而本來積多之穀嶺阻而移轉無路錢荒而發賣極艱有難一朝區處則不如酌量事勢適其分留之爲宜邊地多儲誠爲非計而本邑民情雖在常年每於輸倉之後百室如洗無論貧富以還爲命如或猝遇災歲則移粟就食兩無其道留庫八千石之數將無以塗抹於還賑之接濟水旱之備亦不可不念今若於各衙門還分條中限八千石添作留條又曾在癸丑道臣以本府火稅之不足啓請加公取耗以爲給代者七千石而再昨年以還分之太多三千石則還作留庫四千石則依前還分矣此亦竝爲還留則合元留八千石恰爲二萬石之留庫只以三萬石爲分給而每歲耗條隨卽發賣使無仍分積增之弊則分給之頗減而擔負少弛留庫之稍多而備豫無虞方便之道惟此而已以今民事之切悶雖係大更張固當急於救拯況此分留之裒益不過爲上司之一番知委而可祛積弊者乎說者以爲道內諸邑此弊同然以此移彼他邑之受弊亦將如何此說似矣而臣於道內事情雖未周悉蓋聞中山諸處果有是弊若夫野地及沿海各邑間或有穀簿太少之處至有加分之請於巡營者非但一二雖以再昨年昌城寧遠孟山等邑還穀移換事言之或換全留或換半留數爲累千石而分受之邑未聞有弊今以本邑加留條一萬二千石之米相換均排於穀少諸邑則一邑所受多不過爲千石內外設或有弊豈至如本邑之偏甚乎且況邊圉民情務在安息而反遜於內沿衙門穀名本爲需用而多積於邊地揆以輕重之宜參以利害之實其得失果何如哉臣目覩民邑難支之狀曾於春初面議於道臣繼以狀報幸得從長變通之題故曉諭還戶使之安意奠接而還分排巡中稍減元給之數以待營門之啓聞後處分矣道啓以給代條四千石之姑先還留爲請而廟議靳許只令分授於各鎭給代以爲減穀之道是則邑鎭事勢俱有掣礙非但邑無所益鎭亦不願如是之際荏苒時月分給亦旣過半而畢分前區處計已無及到今還民之缺望反不如初不議到之爲愈矣臣於春間製進農務冊子之時不避僭猥略以本邑還弊有所尾陳則今不可更事架疊且念下邑長吏自非萬不獲已則陳章煩瀆誠有所不敢故姑囁嚅以俟矣道啓旣未蒙許邑弊在所必矯玆不得不冒昧仰陳伏惟我殿下一念愛恤無間遐通每絲綸一下至誠惻怛之意溢於辭敎所軫者民弊所重者民本諮之廊廟之不足而諸路字牧之列皆得進言草野愚陋之說亦蒙俯採階庭萬里隴畝咫尺當此之時顧將何弊不祛何物不遂而哀彼邊民生逢聖世尙以還弊一事阽於困悴豈不可矜之甚乎伏願將臣疏本下之廟堂使之稟處卽速變通俾邊儲得以適中於分留疲氓得以安業於耕作焉臣無任云云省疏具悉糴多爲弊如彼則當減糶以保民下廟堂草記稟處待批下騎撥知委俾無不及時之歎然而民戶之加聚在於擧行之能否各別着意也
정조 23년
己未五月初十日卯時上詣北苑親行望拜禮入侍時行都承旨李集斗行左承旨李祖承右承旨兪漢寧右副承旨沈象奎同副承旨徐英輔記事官柳台佐金啓溫李存秀洪奭周直閣金近淳以次侍立通禮跪啓外辦上具翼善冠黑圓領袍乘輿出宜春門通禮跪啓請降輿上降輿仍詣拜位北向立行四拜禮贊儀唱皇朝人子孫忠臣子孫大臣以下參班人行禮訖司香官進香案前跪三上香退出上又行四拜禮訖敎曰拜禮時通禮不爲先唱駭然甚矣承宣亦不察飭乎還至宜春門外通禮跪啓請乘輿上乘輿命書駕前下敎曰當該左通禮令該府拿問嚴處仍敎曰次對卽爲詣閤還入宜春門少頃出御暎花堂命大臣備局堂上引見象奎啓溫存秀奭周等進伏台佐傳諭大臣與左議政李秉模右議政李時秀等偕入諸備堂隨後未及登筵上曰原任大臣之同參賓對卽是故事且有年前飭敎則此非大事而無難闊略豈不萬萬慨然乎侵早勞動臨殿召接之時雖原任大臣旣入闕中之後登筵承候分義當然則況有前後下敎而恬若已忘不爲遵行者寧有如許事體又況今日望拜皇壇而皇朝之制曾以君羊一字之故至有抵重典者事關君綱豈容若是近來則大臣亦無胥命之規乎如此賓對不欲設行大臣卽爲出去事史官傳于大臣可也賤臣承命往傳秉模等退出上曰今日筵敎亦不可不使原任大臣知之矣承候何等體重而原任亦兼備局都提調則亦當隨入於賓對設欲不參於賓對賓對稟事之時仍請先退猶之可也竝與入侍承候而不爲之者雖似微事實關事面豈可這這飭諭每每提醒乎設令自今創行之事旣有前此下敎則此事何難於遵行而況此卽三百年故事乎雖以時任大臣言之事當往復相議偕入筵席而不此之爲者亦甚慨然諸宰亦豈可不提醒於大臣乎承旨錄出筵敎送閣吏往傳于沈判府事招致備郞亦以此意傳及而諸宰去就使之任意爲之可也仍敎曰參班儒武他承旨與之入侍賤臣承命出傳漢寧進伏儒武等列立階下上曰儒武中前未登筵者進前各奏姓名可也儒生兪晥柱等以次奏姓名訖上曰儒生等持試紙入來乎漢寧問于儒生以奏曰不爲持入云矣上曰非但試紙之初未持來悶旱之時似此試製猶屬於暇豫故今番則姑不爲之七月則預持試紙入來可也武班中有漢旅一人欲奏猥屑之事象奎曰咫尺前陛事極駭然此則出付騎曹以爲科治之地好矣上曰然則兵曹郞廳招致分付可也兵曹郞廳未及待令上曰今日雖異於殿座而旣設賓對且當禁喧則騎郞一員何可不待令而爲堂上亦豈可不檢飭乎命書榻敎曰兵曹判書金文淳推考入直堂上從重推考當該郞廳先汰後拿仍敎曰近來宣傳官多不成樣雖以今日擧行言之節節駭然軍兵解嚴標信之請出亦不提醒於該房以致許久遲滯渠輩所爲豈不無據乎命書榻敎曰行首宣傳官承傳宣傳官加承傳宣傳官等一竝汰去兵曹判書金文淳越俸一等又命書榻敎曰拿處守令改差令該曹口傳差出上曰特敎使之發牌待令則以下位佐郞入送其中右位蔭郞爲先汰去與未差之代令該曹口傳差出而昨年以後許多罪人之覆檢成獄者不爲完決乃於提飭之後近始逐日會推如彼忽猝之際何暇念及於要囚服念之義乎此外諸道錄啓査啓之未回啓京囚月六推之抛置者雖欲一齊擧行於齋日前徒爲欠詳而已凡獄囚之每五日錄啓也前一日大臣之看詳猶有署事之遺制則其間可無一言致察致煩憫旱坐齋時酬應者庶官且不然況昨今年爲下位大臣及獨相之大臣事豈不萬萬慨然乎勞逸之倒置姑捨是今番若無特敎提飭不知何時決獄尤豈不寒心近因旱甚不敢自逸第欲勞力判決而事面則不成說矣出榻敎命退承史以次退出
정조 23년
行都承旨李集斗坐直行左承旨李祖承緣故出右承旨未差左副承旨柳相祚在外右副承旨沈象奎坐同副承旨徐英輔坐直注書柳台佐仕金啓溫仕直事變假注書弼聖賚仕
정조 23년
沈象奎啓曰行大司憲宋煥箕掌令姜世綸持平尹涵在外執義曺允遂持平李敬參呈辭掌令李益恢未肅拜監察茶時之意敢啓傳曰知道
정조 23년
李集斗啓曰明日常參經筵取稟傳曰停
정조 23년
李祖承啓曰卽者修撰朴崙壽以其親病陳疏徑出原疏以齋日退却矣所當直捧禁推傳旨而此與無端徑出有異推考何如傳曰允
정조 23년
傳于沈象奎曰刑房承旨入侍
정조 23년
傳于李集斗曰咸悅之代令該曹口傳差出
정조 23년
吏曹口傳政事以洪樂莘爲咸悅縣監李得養爲宗廟令
정조 23년
以監軍單子傳于沈象奎曰兵曹郞廳未差之代口傳差出宣傳官鄭繼周及在外者口傳相換
정조 23년
兵曹口傳政事監察黃勉基宣傳官李秉道相換備邊郞金錫衡宣傳官鄭繼周相換
정조 23년
李集斗以弘文館言啓曰本館下番闕直事甚未安修撰朴鍾淳副修撰尹益烈竝卽牌招以爲推移入直之地何如傳曰允
정조 23년
以修撰朴鍾淳副修撰尹益烈牌不進罷職傳旨傳于李集斗曰只推
정조 23년
李集斗以吏曹言啓曰今此宗廟望祭獻官預差以前左尹洪聖淵塡差而時無職名令該曹口傳付軍職何如傳曰允
정조 23년
沈象奎以備邊司言啓曰楚山府使宋祥濂上疏批旨內糴多爲弊如彼則當減糶以保民下廟堂草記稟處待批下騎撥知委俾無不及時之歎然而民戶之加聚在於擧行之能否各別着意也事命下矣取見其疏本則以爲本府還穀歲增民戶滋縮一戶所納折米爲十七石殘獨戶亦過十石民戶爲一萬一千有餘漸以減損今爲八千餘除四鎭所屬二千八百餘戶則本府之民不過爲六千餘計除同家各籍與等外戶三千六百餘則當入五等還分者僅爲二千七百戶冬春輪疾後絶戶又近二百而還餉則折米爲五萬一千三百九十石而分給條四萬三千二百五十餘石留庫條八千一百餘石分排勒給民何堪支今若於各衙門還分條中限八千石添作留條癸丑狀請加分四千石亦爲還留則合留庫恰爲二萬石只以三萬石爲分給而每歲耗條隨卽發賣本邑加留條一萬二千石相換均排於穀少諸邑則一邑所受多不過千石內外設或有弊豈如本邑之偏甚乎分給過半畢分前區處計已無及卽速變通爲辭矣該府還弊頃因道臣狀啓及報本司辭緣再次覆啓矣該府若只以留庫之少請其加留道臣亦以他邑留多條請其換錄則已許於他邑者何可靳持而其所爲說穀則換錄欲以其移分之耗條又僞換錄於該府火稅條安有如許苟且彌縫之救弊乎所謂癸丑狀請加分四千石其時該府使以爲本府火稅漸縮年年白徵民之逃散職由於此而每年旣有地部耗條作錢穀無漸滋之慮請得加分以耗而代火稅則流民謂可還集屢報不已此所以爲之狀請也今欲還作留庫則火稅條所當從長變通而乃反移疾於他邑之不足換取其耗於該府元分給之中者不成事理前此覆啓之連爲防塞者誠以此也今此疏陳雖如此區區愚見與前無異大抵近來營邑曾所質言於朝廷而無難違越者比比有之該府事不幸近之該倅藉曰此是前人之事非吾所知云爾若然則何不還出火稅而必欲取於還耗乎分付道臣如有可換之邑則從長換錄而該府火稅條以耗區劃給一款自今年置之之意一體分付何如傳曰允嚴飭道伯要以減糶便民之方從長措劃然後狀聞事分付可也
정조 23년
沈象奎以義禁府言啓曰時囚罪人李寅采原情公事判付內草記照律事命下矣李寅采傳旨內貸錢於富民貿置米布準價發賣以償本錢剩米則補用賑資雖異立本跡涉料販雖與還穀有間事旣現發拿問處之罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李寅采杖一百收贖告身盡行追奪放送何如傳曰允如有功議各減一等而昨於照律草記功議不爲提敎尙無微稟定式之意果安在哉該房承旨遞差若此其於必有如許之類卿其溯考草記可也
정조 23년
吏曹口傳政事以韓始裕爲兵曹佐郞
정조 23년
沈象奎以義禁府言啓曰成海應杖一百收贖告身盡行追奪江原道鐵原府豐田驛徒三年定配照律草記批旨內允如有功議各減一等可也事命下矣成海應無功議云矣敢啓傳曰知道
정조 23년
己未五月十一日卯時上御重熙堂刑房承旨入侍時右承旨兪漢寧記事官金啓溫李存秀洪奭周以次進伏訖上曰刑曹完決回啓之當爲者聞餘幾度云耶漢寧曰只有一度云矣上曰然則就京囚舊囚中可以傅生者詳加議讞以爲修啓之地事分付該曹也命書傳敎曰軍士房承旨入侍賤臣承命出傳與同副承旨沈象奎進伏上曰此後則秋曹完決時三堂若不備則言送廟堂以爲草記變通備員之地好矣命漢寧先退敎象奎曰獄案判付齋日前必欲爲之承旨姑退差晩後與直閣同爲登筵謄書判付可也命退承史以次退出
정조 23년
己未五月十一日未時上御重熙堂右副承旨入侍時右副承旨沈象奎記事官金啓溫李存秀洪奭周直閣金近淳以次進伏訖上曰承旨與直閣分書文案判付也象奎近淳承命書判付訖上曰今日多有未及判下者姑爲退去明日當更下敎矣命退諸臣以次退出
정조 23년
行都承旨李集斗坐左承旨洪義浩坐直右承旨金翰東坐左副承旨鄭尙愚坐直右副承旨沈象奎坐同副承旨徐英輔坐注書柳台佐仕金啓溫仕直事變假注書弼聖賚仕
정조 23년
沈象奎啓曰自明日至二十一日視事頉稟之意敢啓傳曰知道
정조 23년
傳于李集斗曰諸承旨持公事入侍
정조 23년
李集斗啓曰行刑曹判書趙尙鎭參判金熙朝參議丁若鏞戶曹判書趙鎭寬有司堂上李書九依下敎來待矣傳曰入侍
정조 23년
備忘記釜山僉使蔡顯一下直長弓一張長箭一部片箭一部筒兒一箇賜給
정조 23년
李集斗啓曰行左承旨李祖承今日不爲仕進卽爲牌招何如傳曰與在外承旨許遞前望單子入之待下批牌招察任
정조 23년
承旨前望單子入之洪義浩金翰東鄭尙愚落點
정조 23년
以左副承旨鄭尙愚牌不進罷職傳旨傳于李集斗曰只推更爲牌招
정조 23년
傳于洪義浩曰左承旨入侍
정조 23년
傳于洪義浩曰坐直承旨入侍
정조 23년
李集斗以吏曹言啓曰因敦寧府草記判官權尙熺未肅拜過限之代令該曹口傳差出事蒙允矣敦寧府判官權尙熺除拜後過限未肅拜依例改差其代口傳備擬以入之意敢啓傳曰知道
정조 23년
吏曹口傳政事以趙鎭寧爲敦寧判官
정조 23년
兵曹口傳政事副司果李旭秀單付
정조 23년
李集斗啓曰行吏曹判書洪良浩參判李書九牌不進推考傳旨今方捧入而開政命下之後如是違牌事甚未安判書參判更卽牌招何如傳曰由限已過又何違牌與參判更爲牌招違牌勿爲呼望坐齋隔日何敢以銓堂事煩浼乎更或煩稟該房當嚴處
정조 23년
李集斗以吏曹言啓曰新除授健元陵令金履度呈狀內矣身素患痰癖之症一倍添劇時月之內萬無供職之望卽速入啓遞改云身病旣如是則不可强令察任改差何如傳曰允
정조 23년
有政吏批行判書洪良浩進參判李書九式暇參議未差行都承旨李集斗進以洪良浩爲司諫李垿爲獻納徐有聞爲校理李冕膺爲左尹洪樂淵爲兵曹參知李顯默爲左通禮李觀秀爲健元陵令贈綾完君單故禮判具庠
정조 23년
金翰東以內醫院都提調提調意啓曰前御醫李完白旣已闋服依例還屬本院令該曹付軍職冠帶常仕何如傳曰允
정조 23년
兵批行判書金文淳進參判朴基正入直參議朴奎淳病參知洪樂淵未肅拜右副承旨沈象奎進以田光沃安致宅黃海龍爲五衛將李漢鼎爲訓鍊判官尹宇大爲忠淸中軍趙命鎭爲法聖僉使金應泳爲威鳳別將赴戰嶺別將趙暎大同知申大淵僉知趙𡹘大護軍李膺擧護軍李祖承洪復浩副護軍兪漢寧柳相祚李鼎德梁埉李完白副司果尹敏東副司正鄭繼周以上竝單付
정조 23년
傳于洪義浩曰刑曹堂上入侍
정조 23년
吏曹口傳政事以嚴耆爲兵曹參知
정조 23년
以京畿監司李在學狀啓漢南各邑祈雨姑觀若干日擧行事傳于金翰東曰民情渴急處十八邑之中勿以或先或後爲趑趄惟以望雨之緊歇許題後陸續狀聞事回諭雖値坐齋之時事關民事何敢不爲酬應祈雨得雨等農形文書依例出納事各該房知悉
정조 23년
以忠淸監司李泰永狀啓兵營等四營邑牟還三千二百石待秋作租令廟堂稟旨分付事傳于沈象奎曰依狀請施行事回諭
정조 23년
沈象奎以都摠府言啓曰入直內三廳武兼禁軍及軍兵等中日習射事自十三日至十六日十九日依例姑停之意敢啓傳曰知道
정조 23년
金翰東以弘文館言啓曰本館下番闕直事甚未安修撰朴鍾淳副修撰尹益烈旣有只推之命竝卽牌招以爲推移入直新除授校理徐有聞一體牌招察任何如傳曰允
정조 23년
金翰東以承文院都提調意啓曰今番節使齎來禮部咨文旣已奉安矣其中有賜物使臣宴賞方物移准等事以來頭使行奉表稱謝之意撰出回咨勅使派送時餽送物件照例減半事禮部咨文又爲追後出來矣以承領之意亦撰回咨一體正書安寶後定禁軍給馬下送于灣府使之傳給鳳城轉致北京之地何如傳曰允
정조 23년
沈象奎以備邊司言啓曰頃因楊州幼學安聖鐸農書冊子本司草記批旨內至於蠶室種桑法意如何年來有所嚴飭而近聞一味有名無實何論我疆爾界勿嫌內府外朝自今年卿與道臣守臣往復論難別立科條後草記以聞事命下矣卽見京畿監司李在學所報則以爲楊州牧使牒呈內東蠶室摘奸則桑田中多有移屬農圃者量付一坪之內桑田與農圃相錯如繡明白定界實無其路且桑田中有作舍居生者有犯耕起墾者故桑木種植不過籬邊田畔稀疎莫甚爲先以量案所付桑田長廣民家戶數冒耕作數桑木株數區別修成冊桑直元額二十二名內一名物故未代定而桑直代定例自內司出帖故分付都桑直俾卽望納差出而蓋聞植桑培養漸不如古每每執頉於本司摘奸故庚戌年間蠶家居民創設洞契桑田中作舍起墾者處收捧稅錢九十五兩內二十兩則稅納四兩則以絲價納于本司又於該次知遞易時禮錢三十兩式備納而一年內雖二三次遞易每每備納如有用餘則作爲洞中遺物以用於春秋植桑所需桑木則不無種植土地則捧用稅錢而桑田中耕作與作舍又爲夥然今欲遍種桑木則當就耕作之田次次播植而此非本邑所可擅斷桑田農圃之互相雜錯亦未知其故此則仍以置之養桑之法剪除舊柯然後新枝茂盛而此則以其公桑莫敢剪枝元株不長舊枝成棘自今爲始每年夏月伐其舊枝之可除者一如私養桑之法則必有其效春秋植桑之節求覓桑木難保多得種葚一款最爲要道欲務廣植莫如種葚故爲先嚴飭於桑直等處待桑葚成熟另加收聚以爲播植之地春秋植桑亦爲着實擧行之意申飭而自本州各別察飭計料果川縣監牒呈內南蠶室桑田長廣詳細尺量桑木株數一一摘奸後捧稅等節桑直名數竝以修成冊上送桑田中起耕爲三十一日耕稅錢六十一兩二錢民家爲八十五戶稅錢十四兩一錢加稅錢六兩二錢五分合錢八十一兩五錢五分一從癸丑年內司踏引文書定數桑直本爲二十二名而十五名移入長樂隊只有七名守護等節恐涉單弱限十餘名加數充定恐不可已而桑田近處閑丁絶少方以爲悶桑葚播種正當其時待其成熟使桑直輩多數收聚後監董播種計料許大桑田方列排鋪頗能成樣而但年久老桑壅腫離奇枝葉未能抽茁者十居其半今若就其尤甚處略加伐揚之擧以求柔桑之新則當有峻茂之效云矣東南蠶室植桑禁養桑直差定等節自是內司主管故營邑初不相干矣今番下敎之後營邑之句管擧行不容少忽今以兩邑報辭及成冊見之東蠶室則案付桑田長一千一百餘尺廣四百餘尺而農圃田處處相錯無以區別又有民家四十五戶及私田之冒耕者皆捧稅錢農圃田則無以割彼補此民家之撤移亦非可論私田冒耕者固宜禁耕而年年納稅於內司則有非營邑所可禁斷南蠶室則案付桑田八十三結內除成江覆沙陳荒處時存形址長八百餘步廣三百餘步而時起私田爲三十餘日耕又有民家八十五戶於田邊而桑田境界旣闊就其空地及陳土廣加播植則當有鬱密之效東蠶室新舊桑木三千九百餘株南蠶室舊桑木一千八百餘株今春新植不能計數而無剪除養護之事故元株不長舊枝成棘自今每於夏秋之際剪其可剪之枝則可期茂盛桑直則東蠶室元額二十二名內一名未充南蠶室元額二十二名內移去軍案者十五名姑未充代第元額未免太多當此閑丁難得之時減其額數未知何如而至於播植一節每年二三月九十月間移植稚木五六月間摘葚播種而桑直每一名植木幾株播葚幾許每於當節使都桑直修報成冊於本官自本官轉報巡營自巡營以考勤慢若有無實則當該桑直監色等從重懲治以爲定式則似有永久之效東蠶室農圃定界私田禁耕事惟待本司知委爲辭矣月前自本司分遣郞廳東南蠶室一體摘奸仍採事情則栽養等節南蠶室大勝於東蠶室而南蠶室桑直二十二名內十五名移去軍案東蠶室則桑直名數僅存十名而今以該邑報辭觀之則元額二十二名內一名未充云似於其間漸次充補而然矣兩處蠶室旣奉飭敎申嚴禁護則各二十二名元額謂之不足則可也謂之太多而減其額數未知其爲可不但栽播之役有非數少桑直之所可擔當近京柴貴之地許多潛斫之弊亦何以輪回守直另加禁斷乎一從元額卽速代定之意分付道臣向聞南蠶室都桑直所告則本官使渠自得代定而十五名閑丁實無以自渠望納且桑直之役自是本村世傳之役雖或求得閑丁於他洞禁養之節他洞之人無以擧行云言雖煩猥事理卽然以此意竝爲分付至於二三月九十月間移種稚桑五六月間摘葚播種等事及夏秋之際剪伐舊枝等事一依所報施行而第念都桑直之每年修報其栽播形止於本官自本官轉報巡營自巡營考勤慢懲治外似有效而旣自內司次知又自營邑主管則日後爲弊之端難保其必無且以摘奸言之則雖於本司郞廳之行慮或生弊每切戒懼之心況旣有內司摘奸添之以本官或監色摘奸乎從今以後每年自內司以其栽種幾株及播葚形止報于本司自本司間以二年十月內摘奸草記則連年栽種之株數播葚之形止可以按驗而旣有宮府一體之義可無令出多門之弊以此定式東蠶室農圃定界及私田禁耕等事事多掣礙見今空地亦不患其無土可種桑之爲木又異他樹邱塍阡陌無處不可無論農圃田與私田竝令依前置之何如傳曰允此後道伯巡行必也考察聞廣留亦足管檢云而多官互察反或有爲弊之端大抵任其抛置也故不能收拾廣留奉審往來之路亦必留意審視若或不勤則狀聞時一體論列事分付畿伯廣留可也
정조 23년
以金箕南囚單子判付內府內保放過齋後依前判下嚴問得情爲良如敎
정조 23년
以刑曹黃海道松禾縣殺獄罪人姜文行錄啓判付啓近因京外死囚之滯未覆奏者飭令司寇之臣入直本曹一一回啓每當一案之呈上反復審閱鄭重周章輒欲索疑於無疑求生於必死以爲判決之一副左契而意先着於疏放若使冤未洩而命未償其爲悖於咸中之訓誠與宜宥不宥等耳所以瑞興囚案之曰宥而不許咸陽僧獄之歇治者拿推竊寓欽哉欽哉之微意苦心也是置然於已錄啓鐵案至于今疑信交中一欲酌處者有之卽海西松禾囚姜文行獄是也蓋其獄案檢則三檢矣年則三年矣錄啓則亦經三道臣矣尙未得眞正之案的確之證斷獄之難有如是矣是如乎殺死之獄莫重於實因而無傷處無干證無端致命無處歸咎者必謂之內損內損云者已是半信半疑之語未必深得法意金秤來者是旀欲報之心莫過於屍親而屍親則初以儀孫爲血讎檢官則必以文行爲正犯畢竟更招乃以復讎是急先執儀孫之說更不置疑把作鐵案前之不直招者今何必直招則又安知無從中用情隨問詭對之弊是旀前判堂跋辭前道臣啓語專以擠擲曳墜之分爲文行手犯之肯䋜萬章致死之根因有若透得此關人鬼可判而細思伊日光景兩人相執一霎旋轉力竭於鬨場身輕於憤頭翻然墜落於七尺之階下危如墮崖迅如汰輈撞着凍地渾身撲傷當此之時文行之手擠萬章之自墜其間僅容一髮是隱則非但在傍參看者有眼莫辨雖使死者自言未必眞知其由擠由墜是如乎雖以覆檢官結辭觀之以儀孫另作干犯之重者旣曰干犯又曰重者雖非法文之所無可見不能無疑於正犯干犯之間而强爲之區別是置以實因則旣如彼糢糊以元犯則又若是疑眩而一姜脫空一姜瘐斃得無斑駁之嫌是旀藉使死者之死由於曳墜而文行爲正犯由於擠擲而文行爲干犯文行儀孫之中必以文行爲償命終未知其其然是隱則其在審克之道當屬惟輕之典而重獄非片言可折眞境非遙度可見多年屢思不能遽決而其時道伯曹堂皆不在焉獨使文行置之不生不滅之科尤豈非合商量處乎文行身乙比儀孫加一等酌勘事分付道臣爲良如敎
정조 23년
洪義浩以義禁府言啓曰殺獄罪人李德順獄事刑曹覆啓判付內屍親發狀及初覆檢問目正犯覆檢招則達成致死皆云十六日而正犯初檢招曰以十五日兩檢文案若是相左辜限定日將何適從當該誤錄官員査出拿處事命下矣誤錄初檢官西部都事李永翼今方待命拿囚之意敢啓傳曰知道
정조 23년
洪義浩以義禁府言啓曰慶尙監司申耆啓本咸陽囚僧天察獄事刑曹覆啓判付內郵丞雖異於字牧名曰兼官比兵士何如則安敢漫漶乃爾當初勘律失之太輕更爲拿問嚴處以懲輕人命之罪事命下矣當該咸陽兼任沙斤前察訪金樂祖今方待命拿囚之意敢啓傳曰知道
정조 23년
以李永翼囚單子判付內付過放送爲良如敎
정조 23년
以金樂祖囚單子判付內與在囚者姑放過齋後還囚捧供爲良如敎
정조 23년
洪義浩以義禁府言啓曰時囚罪人金樂祖囚單子判付內與在囚者姑放過齋後還囚捧供事命下矣時囚罪人朴廷宅金樂祖等姑放之意敢啓傳曰知道
정조 23년
執義曺允遂應敎洪樂游副應敎尹序東校理金履載副校理南履翼閔命爀正言李瑞朝修撰朴崙壽啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行末又爲煽亂之窩窟而近畿移置思之及此每不覺懍然又於年前有出置城外之命使亘古所無之逆任便居住於城闉咫尺之地此已萬萬驚心而及承今番下敎始知入處京第已多年所繼而有出置罪人命釋之擧噫綸音頒下之後此賊之由來罪惡尤極彰著而今日之意外處分反歸寬假當初全宥之命雖蒙收還畢竟命釋之擧大失刑政神人之憤菀由是益激宗社之憂虞從此轉深三尺之章有不可一刻容貸請亟寢罪人鄭致達妻出置罪名命釋之音依前還發配所仍令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞臟盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後五字刀割凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之十六字刀割姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十四行刀割答三司曰不允六字刀割
정조 23년
執義曺允遂正言李瑞朝啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占臺府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之許究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一何膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄事疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚遑抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後矣千剮萬斫未足以雪輿憤收孥瀦澤不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常唱和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女竝施跪斬之典斗恭親屬應座之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望渠敢肆然以此事不可再擧之說咆喝公座略無顧忌三十字刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正刑之後逆節益著輿憤愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠七字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天謀快行而誅殛之典只及其身收孥之律尙未擧行揆以王法萬萬失當以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者正爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡抃蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶抃等語公座稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心賜已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶極悖而於渠猶屬薄物細故潛藉逆復之姻婭八字刀割與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢則是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答兩司曰不允
정조 23년
執義曺允遂啓曰今於疎決中杆城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞證俱備參考獄案無一可疑之端而只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例拷訊捧其遲晩者固不可謂無失而但正犯結案之招一如檢庭納供之辭則必其實狀如是故前後無異辭而終底於納侤耳此不可輕議原恕而今於結案已成之後遽爾從輕則其在象刑之義反有欠焉請崔進吉依律處斷臣伏見傳敎下者有金甲島定配罪人成德雨放送之命臣不勝愕然憂歎之至噫近日以來懲討不嚴義理愈晦嘗試顧瞻之輩蘖芽其間至于成德雨輩而極矣暗試手勢角勝公議漫漶於人鬼之分觀望於陰陽之界顯有立跡之意究其情狀合置重辟再昨冬臨門處分實出於靖世道正人心之聖德至意而畢竟勘律止於島配則已是失刑之大者今此全釋之命忽下於此際竊恐從今以後隄防漸壞亂逆益肆請還寢金甲島定配罪人成德雨放送之命答府曰不允成德雨事亟停勿煩
정조 23년
正言李瑞朝啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入幽陰之藪招呼容接爛熳同歸往復潝訾視若同胞者渠去來和應互相連肚者渠及夫發告之共議益見情跡之莫掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答院曰不允
정조 23년
左議政李秉模箚曰伏以皇壇望拜克伸風泉之感雲漢憂勤催引早朝之儀咫尺文陛卿宰咸簉而緣臣不肖未善周旋惶汗而退泥首俟譴恩批再下屢瀆是懼踧踖還次歷日悚懍臣荷不世之洪造冒匪據之重任涯分溢矣寵祿極矣區區寸忱豈不欲强僬僥之力圖涓埃之報而手與心違愆隨事積一日二日無往非罪黃扉地望雖樗櫟之最下責瑣班聯以粃糠而在前尋常故事之不擧責宜在臣修明舊例之莫遵罪當歸誰此已萬萬難贖而伏況有國之政莫大於刑獄竊覸聖明御極以來重司寇之長比冢宰之職愼簡而不輕授久任而責成效閱奏當而服念累日判査案而宮燭頻跋哀敬之念欽恤之德草野疎逖之臣尙亦莊誦而感歎臣乃矇不察飭致使當決而不決當推而不推不但許久罪囚不生不滅宛轉於牢犴桁楊之間而已畢竟臨急會推於飭責申嚴之後逐日煩徹於齋居不遠之時一則臣罪二則臣罪固當蹙伏自訟恭竢常憲何敢爲猥入文字仰請處分之計而中書非暫曠之地義分有益虧之懼玆敢冒萬死一籲伏乞聖明亟令攸司議臣辜負之律激勵具僚恢張國綱千萬幸甚取進止答曰省箚具悉卿懇判府箚批略言之卿等事豈不慨然乎若此則具僚之違越受敎何以董正至於京外獄案委積事緣卿等之任他七晝七夜未免替勞當此憫旱之時勞力勞心予則還自以謂無妨大抵雨暘之適宜亦未必不關於上下之各修其工執此以究未知卿等之心謂何竊爲卿等深惜之卿其安心視事仍傳于李集斗曰此批答遣史官傳諭
정조 23년
右議政李時秀箚曰伏以臣昨於賓對趨簉之際伏承前席震疊之敎蒼黃逬退泥首金吾再納命召恭俟嚴誅溫批之下屢瀆是懼戴罪含恩歸伏私次歷宵踰日惶赧交中臣之冒肅恩命今已十有四日矣無一言敷奏無一事猷爲踖踖而進默默而退殆若置一偶人於班聯之間貽辱淸朝莫此爲甚仰思聖恩俯念先志顔騂而體粟實不知此身之何以致此也噫全昧禮讓之風漫負承佐之責昨日之事臣實知罪伏況我聖上恤獄愼刑之盛德至意二紀如一日而如臣無似猥玷重任上而不能對揚明命下而不能董飭攸司致使悶旱之時庶獄多滯齋居之中飭敎屢勤瘝廢之罪新叨已驗慢忽之責下僚尤重臣之憒不堪任卽此益著尙可以除拜之稍近晏然自恕而已乎玆敢猥具短箚仰瀆崇聽伏乞聖明亟降威罰以振朝綱以安賤分焉取進止答曰省箚具悉卿懇左相批言之卿其安心視事仍傳于李集斗曰此批答遣史官傳諭
정조 23년
判府事沈煥之箚曰伏以樞銜雖云散秩籌局猶爲兼帶則原任相臣參登賓筵蓋有古規而臣實今世之人耳目所覩記者不過乎習俗相循之近例也迺者春苑望拜益興風泉之感懷法座召接將諭雲漢之憂思是誠諸臣左右對揚不遑啓處之時而臣則愚昧無知旣抛西樞之故事仍闕承候之常禮而趑趄文陛之外猶然未覺其爲罪矣及伏聞筵敎董之以事體戒之以義分天語諄諄殆若提耳而面命臣於是茫然如失厥躬怳然若醒一夢嗚呼聖人之一言可以和庶官而貞百度矣況夫胥命之批洊下憫覆之敎逾勤譴不用威罪反邀恩則臣遂懼伊日之瀆擾益彰此生之辜負遂不敢不退伏私次恬若無事然而其心則震恐踧踖如無所容此際又伏奉傳敎下者以秋曹庶獄之經歲滯案歷擧事例飭勵臣等辭雖溫厚威於鈇鉞擎讀未半惶汗浹衣臣實爲下位大臣則寧能耐受此敎而自恕其罪乎由前而論則損舊規而廢常禮由後而論則乃忘要囚服念之義不體聖朝欽恤之仁以是數者付諸有司而議其律則千鍰亦難贖矣玆敢冒死自列伏乞聖明亟令鐫臣之職仍命勘臣之罪以昭法紀以警有位焉取進止答曰省箚具悉卿懇原任大臣之輪入次對受敎定式昭載文獻若値動駕殿座之時身入闕中則登筵承候未嘗以原任自異於時任且況修明之飭諭屢及於筵席卿等之不能遵守大是未安處一律諸囚之行檢而未完決以致經年滯獄者近所初聞之擧五日錄啓之時不能提飭亦豈非卿等之責乎日前筵敎意在董勵非忽於敬禮卿須安心仍傳于沈象奎曰此批答遣史官傳諭
정조 23년
咸鏡監司具㢞疏曰伏以臣不才無能最出人下而內外兜攬摠踰涯分在聖朝乖器使之方在臣身爲福過之災而今此所叨素稱北門鎖鑰自顧蔑劣尤不襯當臣雖含恩怵義黽勉辭赴而惶霣恧蹙如坐針氈只自感戴洪渥隨遇盡分而已卽因邸報得見諫長申獻朝疏本以向來李東馨衛將擬望事盛加論斥至以駭惑沸鬱爲辭仍以捧現告嚴勘爲請其時西銓卽臣也臣誠震懍愧懼莫省攸措噫伊時擧擬雖是閒漫之職而若如諫臣所論則自歸於全沒難愼肆然創擬之科此實居銓者莫大之罪也糾劾之論旣發於司直之地則臣何敢晷刻晏然冒據於職次乎玆敢忙治短疏急撥呼籲於天地父母之前伏乞聖慈俯賜諒察亟削臣職俾伸私義以謝臺議千萬幸甚臣無任云云答曰省疏具悉卿其勿辭察任
정조 23년
副修撰尹益烈疏曰伏以臣人旣庸愚識又蔑劣猥忝瀛選今已六年于玆矣前後職名有除輒膺不敢爲逡巡之計者是豈人器之相稱視若固有哉誠以偏被陶甄之化少效涓埃之報者惟在於奔走殫竭不避夷險而每一循省有愧于中向叨館職適値豹直之日聯陳短箚其時承宣謂有飭敎初不經稟威喝館吏卽地還給臣以堂箚事體與他自別勿論可言不可言可當不可當決不可以承宣而擅自退却據理言之再三往復終不回聽臣於是計不獲已陳章徑出至承置對之命終被不敍之典惶懍愧忸蟄伏訟愆纔過數日恩敍旋下除旨繼降感激榮寵何以得此第伏念是職也卽臣僨誤之地堂堂論思之列壞了箚體始自臣身則其爲玷名器而辱淸選更無餘地今若抗顔而復蹈自同無故之人則不幾近於不識世間有羞恥者耶且伏念臣雖愚迷亦具彝性豈不知値此齋日之隔宵屢犯違傲一味煩瀆萬萬悚懍而鑾坡一步鐵限在前分義之虧壞雖合重誅廉防之放倒亦非細故參前倚衡晉身末由玆敢隨牌來詣靈章自列伏乞聖慈鐫臣名於瀛錄以存館規治臣罪之逋慢以肅朝綱不勝大願臣不敢以見職自居而方當我聖上宵旰憫旱之時區區愚衷不能自已敢此尾陳蓋伊歲穡事之告歉皆由於始旱終澇而今此移秧之及辰久切惜乾之輿望南畝之憂容有極哉臣竊以爲山川圭璧務積誠意則仁愛之天冥應必有其在爲民重農之道宜有所靡不用極何可常例之膠守以致虔禱之差晩耶伏願殿下下詢有司之臣亟行祈雨之擧俾慰望霓之情焉臣無任云云省疏具悉以今夙夜望雨之心何待疏請而先令畿邑始之者蓋以備例則近於瀆褻分行則或可專一也畿伯狀本來到可以知擧行之如何京中則令該曹問于大臣稟處
정조 23년
己未五月十二日卯時上御誠正閣諸承旨持公事入侍時行都承旨李集斗右副承旨沈象奎同副承旨徐英輔記事官金啓溫李存秀洪奭周以次進伏訖上曰來待人入侍旣已書出使之入侍可也賤臣承命出傳與刑曹判書趙尙鎭參判金熙朝參議丁若鏞有司堂上趙鎭寬李書九偕入進伏上曰公事讀奏可也集斗讀奏慶尙監司申耆狀啓宜寧縣監金宗善到任事忠淸監司李泰永狀啓大司憲宋煥箕疏批傳諭事平安監司韓用龜狀啓慈山府使李東馨順安幼學金致大疏批祗受事英輔讀奏平安監司韓用龜啓本定州牧反庫事慶尙監司申耆啓本密陽等官反庫事咸鏡監司具㢞啓本洪原縣反庫事集斗讀奏平安監司韓用龜狀啓農形事開城留守趙宗鉉狀啓農形事東萊府使金達淳狀啓倭船出來事象奎讀奏平安監司韓用龜狀啓龍淵鎭別將到防事咸鏡監司具㢞啓本罪人金觀淳端川到配事徒年罪人金德興限滿稟處事全羅監司李得臣啓本充軍罪人柳心源興陽到配事廣州留守徐鼎修啓本罪人同推事命分書判付上曰大臣事誠慨然矣箚批纔已及之而昨年成獄之案至今抛置豈有如許事體萬一其間或有瘐斃者則誰當任其責乎以此之故勞逸失序下行有司之事予固不欲取便而酬應則誠難矣如各司卯酉仕前後令廟堂察飭者不啻屢矣而近聞騎省郞亦不面看替直云至于百執事怠忽如此豈成說乎仍命刑曹堂上進前敎曰今番獄案之取見非審理非疏決而當此悶旱之時蓋亦欲靡不用極而然也然而若先着心於疏放則反非至公之道而外方獄案則有難猝乍間遙度京囚中無論已完決未完決如有意見則卿等執奏可也尙鎭曰京囚中李錫趾之獄以臣膚淺之見則錫趾之直斷以正犯未知其必然矣上曰人見各自不同卿言固亦然矣而但此獄則償命之外聽聞有駭堂堂聖廟之側有此殺越之變甚至行檢之時圍之三帀呼喊不已云似此變怪曾所罕聞錫趾之必當爲正犯雖未有的證而若宥錫趾則誰當爲正犯乎昨於孫貞日獄事亦有論理判下而貞日若放則獄案將仍爲勿施矣旣未得正犯之前何可輕宥錫趾乎判付當詳言之而卿等更爲詳覈於錫趾以爲査得眞箇正犯之地好矣其外諸囚亦或有一分可以容議者乎尙鎭曰咸奉連之獄更爲溯考文案則似有疑端故更爲回啓而鐵案已成恐難輕議矣上曰自明日從頭更爲理會如有疑讞之可以覆奏者過齋後抄入可也仍命鎭寬進前敎曰今日召卿爲李昌麟獄事詢問而大抵金處信旣是造謀者則昌麟之爲正犯未知其必然且籤紙之誤錄已於判付中言之而此亦不可不釐正者矣鎭寬曰李昌麟事臣所目覩至今思之不覺心寒當初造謀雖曰處信而中間僞傳莫非昌麟之所爲則昌麟之爲此獄正犯初無一分可疑者矣上敎書九曰五邑軍制節目昨已釐正耶書九曰已爲校準矣上曰然則可以頒布者卽爲頒布可也命尙鎭等先退命書傳敎曰故重臣三年已過云前欲下敎而未果功臣嫡長之資至二品例爲承襲封君而在於侍下則追封於當爲之時近聞左承旨家有延原府已例因此又聞有故判書申昉家可據之事云而不在他求重臣家綾南事爲的證故判書具庠承襲封君今日政下批俾及於題面之前此後似此地處皆用此例而大臣提稟後分付下批事載之勳府謄錄上曰今日文案判付當盡爲謄出抄啓文臣金近淳金履載申絢金熙洛姜浚欽使之來待事分付仍命退諸臣以次退出